இல்லை. வாலிபனுக்குப் பண்டிதர் மேலுள்ள வெறுப்பு பெரியவரை வாலிபனை மறக்கச் செய்தது. பண்டிதர் விலகியவுடன் பெரியவருக்கு வாலிபன் நினைவு வருகிறது. இது ஒரு சட்டம். அது வாழ்க்கைச் சட்டம். பண்டிதர் விலகியவுடன் சட்டம் செயல்பட்டு, வாலிபனை அழைக்கச் சொல்கிறது. வாலிபனுக்குப் பண்டிதர் மேலுள்ள வெறுப்புக்கு எதிரொலியாகப் பெரியவரை வாலிபனை மறக்கச் சொல்கிறது. பண்டிதர் விலகியவுடன் பெரியவருடைய நினைவை வாலிபன் பக்கம் செலுத்தச் சட்டம் செயல்படுவதை வாழ்க்கையின் எதிரொலி அல்லது மறுமொழி (Life Response) என்று நான் கூறுகிறேன். பெரியவரோ, வாலிபனோ முயன்று செய்யாத ஒன்றை வாழ்க்கை முயன்று நினைவுகூர்ந்து செய்வதுபோல் நடந்துகொள்கிறது. பெரியவருக்கும், வாலிபனுக்கும் இடையேயுள்ள நெகிழ்ந்த உணர்வைப் பாதிக்கும்வகையில் பண்டிதர் தோன்றினார். பண்டிதருடன் பெரியவர் இருந்தவரை, வாழ்க்கை அவரை வாலிபனிடமிருந்து பிரித்தது. பண்டிதர் விலகியவுடன் வாலிபனுடன் சேர்த்தது. இதுவே வாழ்க்கையின் நியதி. மனிதர்களுடைய மனத்திலுள்ள உணர்வுகளை வாழ்க்கை எதிரொலிக்கிறது. மனத்தின் மொழிக்கு மறுமொழி கூறுகிறது. இந்த உதாரணத்தில், செயல்படுவது உணர்வு. உணர்வு வாழ்க்கையின் கூறுகளில் ஒன்று. அதன் கூறுகள் அநேகம். ஒவ்வொரு கூறும் செயல்படும்பொழுதும், வாழ்க்கையின் எதிரொலியைக் கேட்கலாம். அவற்றுள் முக்கியமான சிலவற்றைக் கூறி, முடிந்தவரை உதாரணங்களைக் கொடுத்து, விளக்கம் அளிக்க விரும்புகிறேன். உதாரணங்களில் எல்லா அம்சங்களும் செயல்பட்டாலும் மறுமொழி ஒரு கீற்றே இருந்தாலும், அந்த ஒரு இழைக்காக அவற்றைச் சேர்த்திருக்கிறேன்.